Иван Вазов
Предпазване

chitanka.info

О либе драго, нека крием

ний нашата любов и страст,

с невинна хитрост да отбием

вси людски погледи от нас.

Боя се, пиле, че е трудно

блаженството да се таи,

боя се от окото будно

на завистта — пази се ти.

Дене драговница не си ми:

съзреш ли ме, не руменей,

зачуйш ли моя глас ил име —

да се издаваш ти недей.

Бъди по-хладна къмто мене,

пази, кога ми хоратиш.

със твоя глас и израженье

душата ми да не смутиш.

Кога ме гледаш, ти се чувай

в очи ти жар да не пламти,

със погледи не ме цалувай,

нито ме гледай често ти.

Уви, що думам ази клети!

Това търпя ли щъ го сам?

О дружке драга, тез съвети

недей ги следува̀ дотам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.